Ezekiele 38 | Bibele e Inthaneteng | Phetolelo ea Lefatše le Lecha
38 Lentsoe la Jehova la boela la hlaha ho ’na, la re: 2 “Mor’a motho,+ lebisa sefahleho sa hao khahlanong le Gogo oa naha ea Magogo,+ morenana ea ka sehloohong oa Mesheke+ le Tubale,+ ’me u profete khahlanong le eena. 3 U tla re, ‘Sena ke seo ’Musi Morena Jehova a se boletseng: “Bona! ke khahlanong le uena, Gogo, uena morenana ea ka sehloohong oa Mesheke le Tubale. 4 Ka sebele ke tla u reteletsa ke kenye lihakisi mehlahareng ea hao+ ke u tlise le lebotho lohle la hao la sesole,+ lipere le banna ba lipere, kaofela ha bona e le ba apereng ho ea ka tsebo e phethahetseng ea ho khetha,+ e le phutheho e khōlō, ba nkile thebe e khōlō le thebe e nyenyane, kaofela ha bona ba tšoere lisabole;+ 5 Persia,+ hammoho le Ethiopia+ le Pute,+ kaofela ha bona ba nkile thebe e nyenyane le helmete; 6 Gomere+ le lihlopha tsohle tsa eona, ntlo ea Togarma,+ ea likarolo tse hōle ka ho fetisisa tsa leboea, le lihlopha tsohle tsa eona, lichaba tse ngata li e-na le uena.+ 7 “‘“Itokise, ’me u ke u itokise, uena le phutheho eohle ea hao,+ bohle ba phuthehileng haufi le uena, u be molebeli oa bona. 8 “‘“U tla eloa hloko ka mor’a matsatsi a mangata. Karolong e qetellang ea lilemo u tla tla naheng+ ea batho ba khutlisitsoeng saboleng, ba bokeletsoeng ho tsoa lichabeng tse ngata,+ lithabeng tsa Iseraele, tseo e bileng sebaka se ripitliloeng ka ho sa khaotseng; esita le naha e hlahisitsoeng har’a lichaba, moo li neng li lutse li sireletsehile, kaofela ha tsona.+ 9 U tla tlameha ho hlaha. U tla kena joaloka sefefo.+ U tla ba joaloka maru a koahelang naha,+ uena le lihlopha tsohle tsa hao hammoho le lichaba tsohle tse nang le uena.”’ 10 “Sena ke seo ’Musi Morena Jehova a se boletseng, ‘Letsatsing leo lintho li tla hlaha ka pelong ea hao,+ ’me ka sebele u tla nahana morero o mobe;+ 11 ’me u tla re: “Ke tla futuhela naha e ka thōko e sabaletseng.+ Ke tla kena ho ba se nang khathatso, ba lutseng ba sireletsehile, bao kaofela ha bona ba lutseng ho se lerako,+ ’me ba se na leha e le mokoallo le menyako.” 12 E tla ba bakeng sa ho hapa thepa e ngata+ le ho tlatlapa haholo, e le hore u khutlisetse letsoho holim ’a libaka tse ripitliloeng tse ahiloeng bocha+ le holim ’a batho ba bokeletsoeng ho tsoa lichabeng,+ ba bokellang leruo le thepa,+ ba lulang bohareng+ ba lefatše. 13 “‘Sheba+ le Dedane+ le bahoebi ba Tarshishe+ le litaoana tsohle tsa eona tse moetse+—ba tla re ho uena: “Na u tlile bakeng sa ho hapa thepa e ngata? Na u phuthile phutheho ea hao bakeng sa ho tlatlapa haholo, e le hore u nke silevera le khauta, u nke leruo le thepa, u fumane khapo e khōlō?”’ 14 “Ka hona profeta, Uena mor’a motho, ’me u re ho Gogo, ‘Sena ke seo ’Musi Morena Jehova a se boletseng: “Na u ke ke ua ho tseba letsatsing leo ha sechaba sa ka sa Iseraele se lutse se sireletsehile?+ 15 Ka sebele u tla tla u tsoa sebakeng sa hao, u tsoa likarolong tse hōle ka ho fetisisa tsa leboea,+ uena hammoho le lichaba tse ngata, kaofela li kaletse lipere, e le phutheho e khōlō, e le lebotho le leholo la sesole.+ 16 U tla tlameha ho futuhela sechaba sa ka sa Iseraele, joaloka maru a koahelang naha.+ Ho tla etsahala karolong e qetellang ea matsatsi, ’me ka sebele ke tla u tlisa khahlanong le naha ea ka,+ ka morero oa hore lichaba li ntsebe ha ke ikhalaletsa ka uena ka pel’a mahlo a tsona, Uena Gogo.”’+ 17 “Sena ke seo ’Musi Morena Jehova a se boletseng, ‘Na ke uena+ eo ke buileng ka eena matsatsing a pele ka letsoho la bahlanka ba ka baprofeta ba Iseraele, ba neng ba profeta matsatsing ao—lilemong tseo—hore ke tla u tlisa holim ’a bona?’+ 18 “‘Letsatsing leo, letsatsing la ha Gogo a kena naheng ea Iseraele,’ ho bolela ’Musi Morena Jehova, ‘khalefo ea ka e tla hlaha linkong tsa ka.+ 19 Chesehong ea ka,+ mollong oa khalefo ea ka, ke tla lokela ho bua.+ Ka sebele letsatsing leo ho tla ba le tšisinyeho e khōlō naheng ea Iseraele.+ 20 Ka lebaka la ka litlhapi tsa leoatle le libōpuoa tse fofang tsa maholimo le libata tsa naha le lihahabi tsohle tse hahabang lefatšeng le moloko oohle oa batho o holim ’a lefatše o tla tlameha ho thothomela,+ ’me lithaba li tla heletsoa+ le litsela tse motheō li tla lokela ho oa, lerako le leng le le leng le tla oela fatše.’ 21 “‘Ke tla mo bitsetsa sabole sebakeng sohle sa ka se lithaba,’ ho bolela ’Musi Morena Jehova.+ ‘Sabole ea e mong le e mong e tla ba khahlanong le mor’abo.+ 22 Ke tla kena kahlolong+ le eena, ka lefu la seoa+ le ka mali;+ le pula e tšolohang ea litloebelele le majoe a sefako,+ ’me ke tla nesa mollo+ le sebabole holim ’a hae le holim ’a lihlopha tsa hae le holim ’a lichaba tse ngata tse tla beng li e-na le eena.+ 23 Ka sebele ke tla itlotlisa ke ikhalaletse+ ’me ke itsebahatse ka pel’a mahlo a lichaba tse ngata; ’me li tla lokela ho tseba hore ke ’na Jehova.’+